KIRJALLINEN KYSYMYS E-1608/02 esittäjä(t): Erik Meijer (GUE/NGL) komissiolle. Kansallisen hypoteekkivakuuden epääminen Alankomaissa joiltakin toisen jäsenvaltion tai ETA-valtioiden kansalaisilta.



Virallinen lehti nro 309 E , 12/12/2002 s. 0144 - 0144



KIRJALLINEN KYSYMYS E-1608/02 esittäjä(t): Erik Meijer (GUE/NGL) komissiolle (5. kesäkuuta 2002) Aihe: Kansallisen hypoteekkivakuuden epääminen Alankomaissa joiltakin toisen jäsenvaltion tai ETA-valtioiden kansalaisilta 1. Onko komissio tietoinen siitä, että kansallisia hypoteekkivakuuksia myöntävä Stichting Waarborgfonds Eigen Woningen in Nederland -säätiö, joka aiemman Kuntavakuuden (Gemeentegarantie) seuraajana suojelee asunnonostajia tulevilta riskeiltä ja riskeihin liittyviltä asuntolainapankkien perimien korkojen korotuksilta, edellyttää vuonna 2002 käyttöönottamissaan säännöissä (s. 12), että Euroopan unionin jäsenvaltiosta tai Euroopan talousalueeseen kuuluvasta valtiosta tulevalla hakijalla on pysyvästi voimassa oleva oleskelulupa Alankomaissa voidakseen saada lainan omistusasunnon hankkimiseksi tai omistamansa asunnon kunnostamiseksi? 2. Onko komissio tietoinen myös siitä, että Alankomaissa oikeus kyseisenlaiseen oleskelulupaan annetaan vain hakijoille, jotka ovat olleet kirjoilla alankomaisen kunnan asukasrekisterissä viiden vuoden ajan ja että tämä sääntö pätee myös tapauksissa, joissa hakija voi osoittaa todistajanlausuntojen tai työsopimusten avulla oleskelleensa Alankomaissa kauemminkin kuin viisi vuotta? 3. Onko komissio kanssani yhtä mieltä siitä, että pitkäaikaista oleskelulupaa koskeva vaatimus on tarpeeton väline muualla kuin Alankomaissa asuvien henkilöiden harjoittaman keinottelun torjumiseksi, koska hypoteekkivakuuden ehtojen mukaan vakuus on voimassa vain, jos kyseinen asunto on vakuuteen oikeutetun pääasiallinen ja pysyvä asuinpaikka ja vain sen ajan, jolloin kyseinen asuinkäyttö tosiasiallisesti toteutuu? 4. Katsooko komissio, että kyseistä asiaintilaa voidaan pitää kansalaisuuteen perustuvan syrjinnän muotona, kun otetaan huomioon, että siinä asetetaan eriarvoiseen asemaan ne omistusasunnon havittelijat, jotka haluavat asettautua pitkäksi aikaa Alankomaihin ja niiden Alankomaiden kansalaisten puolisot, jotka itse ovat jonkin muun EU- tai ETA-valtion kansalaisia? 5. Mihin toimiin komissio aikoo ryhtyä tämän epätasa-arvoisen kohtelun ja kansalaisuuteen perustuvan syrjinnän lopettamiseksi? Anna Diamantopouloun komission puolesta antamatäydentävä vastaus (3. syyskuuta 2002) Arvoisa parlamentin jäsen kiinnittää komission huomion valtakunnallisen kiinnelainatakuujärjestelmän ehtoihin Alankomaissa. Jotta unionin kansalaiselle voidaan myöntää järjestelmän mukainen kiinnelaina, hänellä on oltava pysyvä oleskelulupa. Alankomaiden kiinnelainatakuujärjestelmä näyttäisi olevan työntekijöiden vapaasta liikkuvuudesta yhteisön alueella 15. lokakuuta 1968 annetun neuvoston asetuksen (ETY) N:o 1612/68(1) 7 artiklan 2 kohdassa tarkoitettu sosiaalinen etuus. Asetusta sovelletaan vain unionin kansalaisiin, jotka ovat hyödyntäneet oikeuttaan työskennellä toisessa jäsenvaltiossa, ja heidän perheenjäseniinsä. Sosiaalisiin etuuksiin ovat oikeutettuja myös jossain jäsenvaltiossa laillisesti oleskelevat unionin kansalaiset EY:n perustamissopimuksen kansalaisuutta koskevien säännösten perusteella. Unionin kansalaisilla on oikeus yhdenvertaiseen kohteluun sosiaalisia etuuksia myönnettäessä samassa asemassa olevien isäntäjäsenvaltion kansalaisten kanssa. Alankomaiden kansalaiset eivät tarvitse oleskelulupaa. Pysyvän oleskeluluvan ehto koskee näin ollen vain muiden jäsenvaltioiden kansalaisia. Komissio aikoo kirjoittaa Alankomaiden viranomaisille pyytääkseen lisätietoja valtakunnallisessa kiinnelainatakuujärjestelmässä unionin siirtotyöläisille asetetuista ehdoista. Tiedot saatuaan komissio pystyy ryhtymään mahdollisesti tarvittaviin toimiin. (1) EYVL L 257, 19.10.1968.